**ΕΝΟΤΗΤΑ 14**

ΝΟΗΜΑΤΙΚΗ ΑΠΟΔΟΣΗ

Ο Αριστοτέλης , στην προσπάθειά του να διερευνήσει τη φύση της αρετής, επιχειρεί να ορίσει την έννοια της μεσότητας. Αρχικά αναφέρει ότι κάθε πράγμα που παρουσιάζει συνοχή και είναι διαιρετό μπορεί να διαιρεθεί είτε σε άνισα είτε σε ίσα κομμάτια. Προϋπόθεση ωστόσο κάθε διαίρεσης είναι η εύρεση του μέσου, το οποίο- όπως αναφέρει- μπορεί να προσδιοριστεί είτε με αντικειμενικά είτε με υποκειμενικά κριτήρια. Ως μέσο με αντικειμενικό προσδιορισμό ορίζεται αυτό που απέχει εξίσου από το καθένα από τα δύο άκρα του και είναι πάντοτε το ίδιο για όλους. Αντίθετα το υποκειμενικό μέσο δεν προσδιορίζεται απόλυτα και σταθερά, αλλά είναι μεταβλητό και σχετικό για τον καθένα από εμάς. Έτσι αν τα δέκα είναι πολλά και τα δύο είναι λίγα, το αντικειμενικό μέσο είναι το έξι, γιατί απέχει τόσο από το δύο , όσο και από τα δέκα κατά τέσσερις μονάδες. Ωστόσο αυτό μπορεί να ισχύει στα μαθηματικά , δεν έχει όμως απόλυτη ισχύ. Για παράδειγμα, αν για κάποιον αθλητή το φαγητό των δέκα μνων είναι υπερβολικό και το φαγητό των δύο μνων είναι λίγο, ο προπονητής δεν θα επιλέξει υποχρεωτικά το φαγητό των έξι μνών, διότι για το συγκεκριμένο αθλητή μπορεί να αποτελεί είτε μεγάλη μερίδα είτε μικρή. Συγκεκριμένα για ένα μεγαλόσωμο και δυνατό αθλητή, όπως ο Μίλων είναι μικρή ποσότητα, ενώ για κάποιον, που τώρα αρχίζει να γυμνάζεται, είναι μεγάλη. Το ίδιο ισχύει και για τους αθλητές του δρόμου και της πάλης. Επομένως, ο άνθρωπος που είναι γνώστης και διαθέτει φρόνηση αποφεύγει την υπερβολή και την έλλειψη και αναζητεί το μέσο, με βάση όμως όχι τα αντικειμενικά αλλά τα υποκειμενικά κριτήρια.

Η ΕΝΝΟΙΑ ΤΗΣ ΜΕΣΟΤΗΤΑΣ

Ο Αριστοτέλης επιχειρεί να προσδιορίσει ακριβέστερα την έννοια της μεσότητας, κάνοντας διάκριση σε **προσδιορισμό αντικειμενικό** (κατ αυτό το πράγμα) και σε **προσδιορισμό υποκειμενικό** (προς ημας) του μέσου. Αρχικά προσδιορίζει το πρώτο είδος μεσότητας, αυτό που στηρίζεται σε αντικειμενικά κριτήρια και καθορίζεται με μαθηματικό τρόπο. Ο φιλόσοφος παρατηρεί ότι κάθε συνεχές μέγεθος μπορεί να διαιρεθεί κατά δύο τρόπους: **σε άνισα μέρη και σε ίσα μέρη**

Ορισμός του **αντικειμενικού μέσου**

Το σημείο που τέμνει το αρχικό μέγεθος σε δύο ίσα τμήματα και, επομένως θα απέχει εξίσου από τα δύο άκρα, είναι το μέσο του μεγέθους αυτού. Το αντικειμενικό μέσο έχει δύο βασικά γνωρίσματα:

* είναι **σταθερό και αμετάβλητο**
* είναι **ίδιο** για όλους τους ανθρώπους

Η ΥΠΕΡΒΟΛΗ ΚΑΙ Η ΕΛΛΕΙΨΗ

Το δεύτερο είδος μεσότητας (προς ημας) ορίζεται μέσα από τις έννοιες **της υπερβολής και της έλλειψης** , οι οποίες έχουν κομβική σημασία για τον προσδιορισμό της μεσότητας στις ανθρώπινες πράξεις και επομένως για τον προσδιορισμό της ηθικής αρετής. Ο Αριστοτέλης τοποθετεί τη μεσότητα μεταξύ δύο άκρων -**της υπερβολής και της έλλειψης**- και ταυτίζει την ηθική αρετή με τη **μεσότητα**. Θεωρεί ότι τα άκρα πρέπει να αποφεύγονται ως λανθασμένοι τρόποι συμπεριφοράς.

|  |  |  |
| --- | --- | --- |
| ΥΠΕΡΒΟΛΗ | ΜΕΣΟΤΗΤΑ | ΕΛΛΕΙΨΗ |
| οργιλότης | πραότης | αοργησία |
| θρασύτης | ανδρεία | δειλία |
| αναισχυντία | αιδώς | κατάπληξις |
| ακολασία | σωφροσύνη | Αναισθησία |
| φθόνος | νέμασις | Ανώνυμον |
| κέρδος | δίκαιον | Ζημίαν |
| ασωτία | ελευθεριότης | Ανελευθερία |
| αλαζονεία | αλήθεια | Ειρωνεία |
| κολακεία | φιλία | Απέχθεια |
| αρέσκεια | σεμνότης | Αυθάδεια |
| τρυφερότης | καρτερία | Κακοπάθεια |
| χαυνότης | μεγαλοψυχία | Μικροψυχία |
| δαπανηρία | μεγαλοπρέπεια | Μικροπρέπεια |
| πανουργία | φρόνησις | ευήθεια |

Τα βασικά χαρακτηριστικά του υποκειμενικού μέσου είναι τα εξής:

* δεν είναι **σταθερό και αμετάβλητο,** δεν είναι ίδιο για όλους τους ανθρώπους, δηλαδή ποικίλλει ανάλογα με τα άτομα και τις περιστάσεις

Κατά την εποχή του Αριστοτέλη, δεν υπήρχε η ορολογία **αντικειμενικό** και **υποκειμενικό** και γι’ αυτό χρησιμοποίησε το *κατ’ αυτό το πράγμα* και το *προς ημας,* προκειμένου να αποδώσει τους όρους **αντικειμενικός και υποκειμενικός** αντίστοιχα. Ο όρος αντικειμενικός και υποκειμενικός αποτελούν νεοελληνική απόδοση γαλλικών όρων, που προήρθαν από τους λατινικούς όρους objectivους και subbjectivους ,τους οποίους καθιέρωσε η ευρωπαϊκή μεσαιωνική φιλοσοφία.

Παράδειγμα αντικειμενικού προσδιορισμού του μέσου

το πρώτο παράδειγμα αφορά τον προσδιορισμό του αντικειμενικού μέσου, το οποίο γίνεται με τρόπο μαθηματικό. Συγκεκριμένα, το 6 αποτελεί το μέσον του 2 και του 10, γιατί ισαπέχει από το καθένα 4 μονάδες.

Παράδειγμα υποκειμενικού προσδιορισμού του μέσου

Το παράδειγμα αυτό ο Αριστοτέλης το αντλεί από το χώρο της διατροφής και του αθλητισμού. Συγκεκριμένα, αναφέρεται στην ποσότητα τροφής που χρειάζεται ο Μίλων ο Κροτωνιάτης, ένας πολύ δυνατός και μεγαλόσωμος αθλητής της πάλης, και αντίστοιχα στην ποσότητα τροφής, που χρειάζεται ένας αθλητής, που μόλις ξεκινάει τη διαδικασία της γυμναστικής.

Συμπεράσματα για τον προσδιορισμό της μεσότητας στις ανθρώπινες ενέργειες

Δεν είναι τόσο απλός όπως στα μαθηματικά μεγέθη, διότι δεν στηρίζεται σε αντικειμενικά σταθερά και αμετάβλητα στοιχεία. Είναι σχετικός και εξαρτάται από την ιδιαιτερότητα κάθε ανθρώπου και από τις περιστάσεις. Βρίσκεται μεταξύ δύο άκρων, δύο ακραίων συμπεριφορών, που πρέπει να αποφεύγονται ( της υπερβολής και της έλλειψης).

Η Προαίρεση

Η **προαίρεση** έχει την έννοια της ελεύθερης επιλογής, της ανάληψης προσωπικής ευθύνης και άρα ο Αριστοτέλης αναδεικνύει ότι ο άνθρωπος είναι ελεύθερος να επιλέξει και να αναζητήσει τη μεσότητα και πρέπει να την επιδιώκει συνειδητά. Εξάλλου, για να επιτευχθεί η μεσότητα, ο άνθρωπος πρέπει να καταβάλει συνειδητή προσπάθεια, να έχει πραγματικά την προαίρεση – βούληση να την κατακτήσει.